Սվետլանա Տոմա

Սվետլանա Անդրեևնա Տոմա (, իսկական ազգանունը՝ Ֆոմիչյովա (Фомичёва), 24 մայիսի, 1947, Քիշնև, Մոլդովական ԽՍՀ, ԽՍՀՄ), կինոյի և թատրոնի մոլդովացի և ռուս դերասանուհի, երգչուհի։

Ռուսաստանի Դաշնության վաստակավոր արտիստ (2001), Մոլդովայի ժողովրդական արտիստուհի (2008)։ Ճանաչման է արժանացել Էմիլ Լոտյանուի «Թափառախումբը գնում է երկինք» () ֆիլմի գլխավոր դերում նկարահանվելուց հետո. ֆիլմի ցուցադրելու իրավունքը գնվել է 112 երկրի կողմից։

Դերասանուհին նշում է, որ Տոմա եղել է իր մորական նախատատի ազգանունը, ով ունեցել է ֆրանսիական ծագում։

Կենսագրություն 
Սվետլանա Տոման ծնվել է 1947 թվականի մայիսի 24-ին Քիշնևում։ Հայրը՝ Անդրեյ Վասիլևիչ Ֆոմիչյովը (ծնունդով եղել է Լիպեցկի մարզի Դոբրինսկի շրջանի Սոմովկա գյուղից), եղել է Մոլդովական ԽՍՀ Բելցկի շրջանում գտնվող «Правда» կոլտնտեսության նախագահը։ Մայրը՝ Իդես Սաուլովնա Սուխայան (?—1987), 1930-ական թվականներին եղել է կոմունիստական ընդհատակի անդամ (կապավոր) Բեսարաբիայում. քույրերի՝ Բերտայի, Սառայի, Ռեվեկայի, Ադայի ու Աննայի հետ նա իրենց նկուղում պահել է արգելված գրականություն։ Սվետլանա Տոմայի ծնողները ծանոթացել են այն ժամանակ, երբ հայրը սովորում էր Քիշնևի գյուղատնտեսական ինստիտուտում, իսկ մայրն այնտեղ աշխատում էր որպես քարտուղար։

Սվետլանա Տոման ավարտել է Լենինգրադի թատրոնի, երաժշտության ու կինեմատոգրաֆիայի պետական ինստիտուտի դերասանական ֆակուլտետը։ Ստացել է Քիշնևի Մուզիչեկուի անվան արվեստի ինստիտուտի դիպլոմ։ Նկարահանվել է ռեժիսոր Էմիլ Լոտյանուի մի շարք ֆիլմերում, որոնցից են՝ «Կարմիր բացատներ» (1965), «Լաուտարներ» (1972), «Թափառախումբը գնում է երկինք» (1976, կատարել է գնչուհի Ռադայի դերը), «Աննա Պավլովա» (1983)։

Եղել է Կոմունիստական կուսակցության անդամ 1978 թվականից։

Սվետլանա Տոման նկարահանվել է Վլադիմիր Վենգերովի «Կենդանի դիակ» (1969), Յան Ֆրիդի «Բարեպաշտ Մարթան» (1982), Պավել Չուխրայի «Մարդիկ օվկիանոսում» (1979), Վլադիմիր Բասովի «Յոթ ճիչ օվկիանոսում» (1981), Վալերի Ախադովի «Գայուրովների ընտանեկան գործերը» (1974), Ռուսատամ Մեմա Իբրագիմբեգովի «Սոլո բարիտոնի համար նվագախմբի հետ» (1977) և այլ ֆիլմերում։

1990-ական թվականներին հանդես է եկել մեծ համերգային ծրագրով, ինչպես նաև շրջագայել է անտրեպրիզային ներկայացումով։

1999 թվականին Սվետլանա Տոման այլ արտիստների հետ մասնակցել է Վիկտոր Մերեժկոյի ու կոմպոզիտոր Եվգենի Բեդնենկոյի «Երգում են կինոյի ու թատրոնի աստղերը» նախագծին, որի ընթացքում ելույթ է ունեցել որպես ռետրո երգերի կատարող։ Նախագծի արդյունքը եղել են համերգն ու սկավառակը, որ թողարկվել է ԱՄՆ-ում և «Радио МПС»-ում։

Սվետլանա Տոման մասնակցել է «Սիրո գերիները» ներկայացմանը (, անտրեպրիզա, դրամատուրգ՝ Նատալյա Դեմչիկ, ռեժիսոր՝ Գենադի Շապոշնիկով, պրոդյուսերական կենտրոն «Руссарт»)։

Անձնական կյանք 
 Առաջին ամուսինը՝ Օլեգ Լաչին (զոհվել է 1973 թվականի ապրիլին), դերասան, համակուրսեցի,
 Դուստր՝ Իրինա Լաչինա (ծնվել է 1972 թվականին), դերասանուհի,
 Թոռնուհի՝ Մարիա Օլեգովնա Բուդրինա (ծնվել է 1991 թվականին), դերասանուհի,
 Երկրորդ ամուսին՝ Անդրեյ Ալեքսանդրովիչ Վիշնևսկի, դրամատուրգ (ամուսնացած են եղել 2000 թվականից մինչև 2005 թվականը),
 Մորաքույր՝ Սառա Սաուլովնա Սուխայա, ընդհատակյա կոմունիստական շարժման ակտիվիստ նախապատերազմական Բեսարաբիայում։ 1933 թվականի նոյեմբերի 16-ին դատապարտվել է տասը տարվա ազատազրկման և 100 հազար լեյ տուգանքի, ազատազրկումն անցկացրել է «Դոֆտանայում»։ 1950-1960-ական թվականներին աշխատել է Քաղաքական գրականության պետական հրատարակչությունում () Բուխարեստում։

Կոչումներ 
 Մոլդովական ԽՍՀ վաստակավոր արտիստ (1979)
 Ռուսաստանի վաստակավոր արտիստուհի (2001)
 Մոլդովայի ժողովրդական արտիստուհի (, 2008)

Ֆիլմագրություն

Նշումներ

Ծանոթագրություններ

Արտաիքն հղումներ
 
 Սվետլանա Տոման Peoples.ru կայքում

Մոլդովացի դերասաններ
Ռուս դերասանուհիներ
Բարեկամության շքանշանի ասպետներ (Ռուսաստան)
Ռուս կինոդերասանուհիներ
Ռուս հեռուստատեսային դերասանուհիներ
Խորհրդային դերասանուհիներ
Մոլդովացի կինոդերասանուհիներ